รัฐบาลไทย-ข่าวทำเนียบรัฐบาล-“สมศักดิ์” ยัวะ ระเบิดลงกลางวงประชุม โครงการโคบาลชายแดนใต้ หลังพบปัญหายังเกิดขึ้นต่อเนื่อง
วันจันทร์ที่ 12 กุมภาพันธ์ 2567
12/02/2567
“สมศักดิ์” ยัวะ ระเบิดลงกลางวงประชุม โครงการโคบาลชายแดนใต้ หลังพบปัญหายังเกิดขึ้นต่อเนื่อง
“สมศักดิ์” ยัวะ ระเบิดลงกลางวงประชุม โครงการโคบาลชายแดนใต้ หลังพบปัญหายังเกิดขึ้นต่อเนื่อง สั่ง ศอ.บต. ไป เจรจาเปลี่ยนวัวที่มีปัญหาให้ชาวบ้าน ขอทุกฝ่ายร่วมใจกันเดินหน้าแก้จนให้แก่ประชาชน ยันชัดทํางานร่วมกัน ต้องรับผิดชอบด้วยกัน อย่าโยนใครผิดหรือถูก
วันที่ 12 กุมภาพันธ์ 2567 นายสมศักดิ์ เทพสุทิน รองนายกรัฐมนตรี พร้อมด้วย พันตํารวจโท วรรณพงษ์ คชรักษ์ เลขาธิการศูนย์อํานวยการบริหารจังหวัดชายแดนภาคใต้ (ศอ.บต.) และ ปศุสัตว์จังหวัด 5 จังหวัดชายแดนภาคใต้ เข้าร่วมประชุมหารือเป็นการเร่งด่วน ผ่านระบบวิดีโอคอนเฟอเรนซ์ หลังจากโครงการโคบาลชายแดนใต้ ที่ดําเนินการในจังหวัดชายแดนภาคใต้ เกิดการร้องเรียนว่ามีการจัดหาโคไม่ได้คุณภาพ
โดยนายสมศักดิ์ กล่าวว่า เรื่องนี้ยังคงเป็นประเด็นต่อเนื่อง ซึ่งโครงการโคบาลชายแดนใต้นั้น ให้เลี้ยงวัวในลักษณะของกลุ่ม ตนจึงมองว่า เป็นโครงการที่ดีและได้ตอบกระทู้ในสภาไปแล้ว แต่เมื่อดําเนินโครงการมา ก็พบว่า มีปัญหาในหลายประเด็น ทั้งพื้นที่ปลูกหญ้า รวมถึงการสร้างคอกกลาง เพราะการเลี้ยงรวมกัน มีคนขยันไม่เท่ากัน ซึ่งการดําเนินการในลักษณะนี้ จะมีต้นทุนสูง แต่เมื่อโครงการดําเนินมาแล้ว ตนก็ไม่มีแนวคิดที่จะยกเลิก แต่ต้องปรับปรุงให้ดีขึ้น
นายสมศักดิ์ กล่าวอีกว่า แต่สําหรับโครงการโคแสนล้าน ที่กองทุนหมู่บ้านกําลังดําเนินการอยู่ เป็นการให้เงินประชาชน จํานวน 50,000 บาท และให้ชาวบ้านนั้น ไปดําเนินการซื้อวัวกันเอง ซึ่งเรื่องการทุจริตจะไม่เกิดขึ้น เพราะชาวบ้านจะนําเงินไปหาซื้อวัวตัวเมียที่มีท้องติดมาตั้งแต่ต้น โดยเขาจะเลือกสิ่งที่ดีที่สุดด้วยตัวเขาเอง และในโครงการโคแสนล้านนั้น ไม่มีข้อจํากัดในเรื่องของการไปสร้างคอกที่เป็นต้นทุน สามารถนําไปเลี้ยงแบบธรรมชาติได้ ซึ่งตรงนี้ จึงทําให้ต้นทุนของผู้เลี้ยงไม่สูง และไม่จําเป็นต้องเลี้ยงรวมกับใคร โดยจะทําให้โครงการวัวนี้ เป็นส่วนหนึ่งของเกษตรกร
นายสมศักดิ์ กล่าวต่อว่า เวลานี้ ตนได้รับรายงาน ปัญหาของโครงการโคบาลชายแดนใต้แล้ว คือ 1.เกษตรกรบางกลุ่มได้รับโคแม่พันธุ์พื้นเมืองน้ําหนักไม่ถึง 160 กิโลกรัม ตามที่กรมปศุสัตว์ กําหนด แต่ได้วัวขนาดเล็กสุดที่มีน้ําหนักเพียง 95 กิโลกรัม 2.โคแม่พันธุ์พื้นเมืองบางตัวไม่แข็งแรง ไม่มีความสมบูรณ์ แม้เกษตรกรพยายามฟื้นฟูบํารุง 2-3 เดือนแล้ว ก็ยังไม่พัฒนาขึ้น ไม่ยอมกินหญ้า คาดว่า มีปัญหาจากระบบอวัยวะภายใน 3.โคแม่พันธุ์พื้นเมืองที่เลี้ยงมานานกว่า 1 ปี ผสมเทียมแล้วไม่ติด 4.โคแม่พันธุ์พื้นเมืองไม่มีเอกสารประจําสัตว์ ทําให้ไม่ทราบแหล่งที่มา และไม่มีประวัติการตรวจสอบความสมบูรณ์ของระบบสืบพันธุ์ 5.เรื่องของคอกกลางที่ไม่แข็งแรง แทบไม่เพียงพอต่อการเลี้ยงโคแม่พันธุ์พื้นเมืองรวมกัน 50 ตัว และ 6.สาเหตุที่เวลานี้ประชาชนไม่สามารถเข้าถึงโครงการได้คือ เกษตรกรไม่สามารถรวมกลุ่มสมาชิก ที่มีอายุไม่เกิน 55 ปีได้ครบ 10 คน
"นี่เป็นเพียงปัญหาเบื้องต้น ดังนั้น วัวที่มีปัญหา ต้องเร่งประสานเปลี่ยนให้กับประชาชน โดยวัวที่จะรับเข้ามาใหม่และส่งมอบให้ประชาชน ต้องตรวจสอบให้ดี เราเอาวัวไปให้เขาสร้างรายได้ ไม่ใช่เอาวัวไปสร้างภาระให้เขามีปัญหามากกว่าเดิม ผมจึงขอให้ เลขาฯ ศอ.บต. ลงไปพูดคุยทําความเข้าใจ และบูรณาการหน่วยงานต่าง ๆ ช่วยเหลือประชาชนเป็นการด่วน พร้อมให้ความช่วยเหลือเกษตรกรเพิ่มมากขึ้น รวมถึงต้องมีการจัดทําข้อมูลต่าง ๆ ให้รอบด้าน ติดตามการเลี้ยงของประชาชนให้มากขึ้น แล้วโครงการนี้จะสําเร็จ" รองนายกรัฐมนตรี กล่าว
นายสมศักดิ์ กล่าวอีกว่า เมื่อการดําเนินโครงการโคบาลชายแดนใต้ มีปัญหา ก็ต้องมานั่งคุยกันว่า ใครจะทําหน้าที่ในส่วนไหน ไม่ใช่เรื่องของการทํางานเพื่อได้หน้า หรือ โยนความผิดกันไปมาว่า ใครรับผิดชอบแค่ส่วนไหน โดยเราต้องเข้าใจ เข้าถึง พัฒนา ดูแลประชาชนด้วยความรัก อย่าปล่อยประชาชนทิ้งไว้ ซึ่งเมื่อเราเอาเงินของภาครัฐมา ก็ต้องทําให้ประชาชนอย่างเต็มที่ โดยกอดคอกันเดิน และระหว่างทางก็บูรณาการร่วมกัน ทั้งจังหวัด กระทรวงเกษตร และ ศอ.บต. ซึ่งการประชุมวันนี้ ไม่ได้ต้องการว่าใครผิดหรือใครถูก แต่เราต้องทําให้โครงการโคบาลชายแดนใต้ เกิดประโยชน์กับประชาชนสูงที่สุด สร้างรายได้ และต้องแก้ปัญหาความยากจนในครัวเรือนของประชาชนให้สําเร็จ ดังนั้น การกลับมาประชุมครั้งหน้าตนต้องการเห็นโครงการเดินหน้าไปด้วยทิศทางที่ดีขึ้น